অদ্ভুত সব কাণ্ডকারখানা ছিল তোত্তো-চানের। একদিন ওর পয়সার থলেটা সেফটি ট্যাংকে পড়ে গেলো। একটা বিশাল কাঠের হাতা দিয়ে অনেক ঘাঁটাঘাঁটি করেও খুঁজে পেলো না সেটা। এদিকে চারদিকে ময়লা, দুর্গন্ধে ভরে গেছে। সব বড়োরাই ওর পাগলামো দেখলে আঁতকে উঠতেন, চ্যাচাঁমেচি করতেন। কিন্তু হেডমাস্টারমশাই একটুও বকলেন না। খুব স্বাভাবিক ভাবে এসে বললেন, ‘তোমার খোঁজা হয়ে গেলে এ সব যা বের করেছো, ভেতরে ঢুকিয়ে দেবে তো, তাই না?’ তোত্তোর খুব পরিশ্রম হেয়েছিল পুরো কাজটা শেষ করতে। কিন্তু হেডমাস্টারমশাইকে সেদিন আরো আপন মনে হয়েছিলো। হয়তো এজন্যই তোত্তো-চান আর কোনদিন অমন পচা কাজ করেনি। কিন্তু ওর দুষ্টুমি থেমে রইলো না। প্রায়ই সে যেখানে সেখানে লাফিয়ে পড়ে নানা কাণ্ড বাধায়। একবার বালির পাহাড় ভেবে লাফ দিতেই দেখে সেটা সিমেন্ট-বালি মেশানো প্লাস্টার। সারা গায়ে প্লাস্টার মেখে তোত্তো হয়ে গেল একটুকরো দেয়াল। আর একবার এভাবে ঝাঁপ দিয়ে পড়লো সেফটি ট্যাংকের ভেতরে, বুঝুন! তার আগে রকির সঙ্গে নেকড়ে নেকড়ে খেলতে গিয়ে কান কেটে রক্তারক্তি। ব্যথায় চীৎকার করে কাঁদার বদলে উল্টো বারবার বলে চলেছে, ‘রকিকে বোকো না, রকিকে বোকো না।’ দুষ্টুমি করতে গিয়ে এমনই সব ভয়ংকর ব্যাপার ঘটিয়ে বসতো ও। কিন্তু বাবা-মায়ের ভালোবাসা, তোমোই গাকুয়েনের শিক্ষা ব্যাবস্থা ও সোসোকু কোবায়াশির প্রভাব তোত্তোকে শুধরে নিতে শেখাচ্ছিল ।